MORE ดีดแรง 8% หลังบิ๊กล็อตโผล่ 13.21% จับตาผู้ถือหุ้นใหญ่เบอร์ 2
บิ๊กล็อต MORE โผล่ปริศนา 13.21% ดันราคาหุ้นเด้งแรง 8% “เฮียม้อ” ปัดทำดีล จับตาผู้ถือหุ้นใหญ่อันดับ 2 คนใหม่
บิ๊กล็อต MORE โผล่ปริศนา 13.21% ดันราคาหุ้นเด้งแรง 8% “เฮียม้อ” ปัดทำดีล จับตาผู้ถือหุ้นใหญ่อันดับ 2 คนใหม่
30 ม.ค. 2566

ผู้สื่อข่าวรายงานว่า วันนี้ (30 ม.ค.66) ราคาหุ้น บริษัท มอร์ รีเทิร์น จำกัด (มหาชน) หรือ MORE ณ เวลา 10.22 น. อยู่ที่ระดับ 0.41 บาท บวก 0.03 บาท หรือ 7.89% สูงสุดที่ระดับ 0.42 บาท ต่ำสุดที่ระดับ 0.39 บาท ด้วยมูลค่าการซื้อขาย 21.72 ล้านบาท

โดยราคาหุ้น MORE ปรับตัวเพิ่มขึ้นหลังมีการทำรายการบิ๊กล็อต 12 รายการ จำนวน 948,108,300 หุ้น หรือคิดเป็นร้อยละ 13.21 ของทุนจดทะเบียนชำระแล้วของบริษัท ราคาเฉลี่ย 0.38 บาท
ขณะที่ นายอมฤทธิ์ กล่อมจิตเจริญ ประธานเจ้าหน้าที่บริหาร MORE ระบุว่าไม่ได้ทำรายการนี้ และยืนยันว่ายังเป็นผู้ถือหุ้นใหญ่อันดับหนึ่ง สัดส่วน 25.75% พร้อมได้สอบถามผู้ถือหุ้นรายอื่น อย่าง นายสามารถ ฉั่วศิริพัฒนา, นายวสันต์ จาวลา ได้รับแจ้งว่าไม่ได้เป็นผู้ทำรายการดังกล่าว ส่วนนายอภิมุข บำรุงวงศ์ และนายเอกภัทร พรประภา ไม่สามารถติดต่อได้
สำหรับผู้ที่ทำรายการบิ๊กล็อตดังกล่าว เชื่อว่าจะรายงานมาเร็วๆ นี้ โดยจะกลายเป็นผู้ถือหุ้นอันดับสองทันที